Toshkent xonligi
Toshkent xonligi – oʻrta asrlarda mavjud boʻlgan oʻzbek—qozoq va qisman qoraqalpoqlar davlati boʻlib, davlatining markazi Toshkentda joylashgan. Xonlik tarixini uch davrga boʻlib oʻrganish mumkin. 1503-yilda Toshkent dastlab Buxoro xonligi tarkibiga qoʻshib olingan va avtonom tarzda boshqarilgan. Ammo, oʻzbek sulton (xon)lar hokim sifatida tayinlangan. 1597-yilda Abdullaxon II Shayboniy vafot etgach, Qozoqlar Toshkentni egallab olgan va shahar biroz muddat qozoq xonlari boshqaruvida boʻlgan. 1613-yil Tursun Muhammad sulton oʻz mustaqilligini eʼlon qilib, mustaqil xonlikka asos solgan. U xonlikni bir muddat boshqargan boʻlsa-da, 1627-yilda Qozoq xonligi Toshkentni egallab, mustaqil xonlikka barham bergan.